
Mestský súd Bratislava II 41P/48/2025 1225201062 12. 11. 2025 JUDr. Martina Mésarošová ECLI:SK:MSBA2:2025:1225201062.4
ROZSUDOK V MENE SLOVENSKEJ REPUBLIKY Mestský súd Bratislava II v konaní pred sudkyňou JUDr. Martinou Mésarošovou, v právnej veci starostlivosti súdu o maloleté dieťa: M. Z., narodený XX.XX.XXXX, bytom ako matka, zastúpený kolíznym opatrovníkom: Úrad práce, sociálnych vecí a rodiny Bratislava so sídlom Vazovova 7/A, Bratislava, dieťa matky: N. Z., narodená XX.XX.XXXX, trvale pobytom N. XX, C., toho času bytom S. XX, C., zastúpená splnomocnencom: Mgr. Renáta Dobrovodská, advokátka so sídlom Rožňavská 22, Bratislava a otca: F. Z., narodený XX.XX.XXXX, trvale pobytom Š. XX, C., toho času bytom D. XX/XX, M. K., v konaní na návrh otca o zmenu úpravy výkonu rodičovských práv a povinností k maloletému dieťaťu, takto rozhodol: I. Súd s c h v a ľ u j e dohodu rodičov nasledovného znenia: Otec j e o p r á v n e n ý stretávať sa s maloletým M. Z., narodený XX.XX.XXXX každý párny kalendárny týždeň od piatku od 12.00 hod. do nedele do 18.00 hod. s výnimkou letných prázdnin, počas ktorých je styk upravený osobitne, s tým, že otec si maloletého prevezme v školskom zariadení, ktoré maloletý navštevuje a odovzdá maloletého v mieste bydliska matky. Otec j e o p r á v n e n ý stretávať sa s maloletým M. počas letných prázdnin každý kalendárny rok od 15.07. od 09.00 hod. do 31.07. do 18.00 hod. a od 15.08. od 09.00 hod. do 31.08. do 18.00 hod., s tým, že otec si maloletého prevezme a odovzdá v mieste bydliska matky. II. Konanie v časti o zvýšenie výživného sa z a s t a v u j e . III. Týmto s a m e n í rozsudok Mestského súdu Bratislava II č. k. 23P/82/2023-78 z 24.01.2024 v časti úpravy styku otca s maloletým. IV. Žiaden z účastníkov n e m á nárok na náhradu trov konania. odôvodnenie: 1. Podľa § 2 ods. 1 Civilného mimosporového poriadku (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 2. Podľa § 221 písm. a) Civilného sporového poriadku (ďalej len „CSP“), písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania. Poučenie: Písomné vyhotovenie rozsudku neobsahuje odôvodnenie, nakoľko bol rozsudok vyhlásený na pojednávaní za prítomnosti všetkých účastníkov, ktorí sa vzdali odvolania (§ 221 písm. a) CSP).
Proti výroku, ktorým bola schválená dohoda rodičov, rodičia nie sú oprávnení podať odvolanie (§ 122 CMP). Kolízny opatrovník sa vzdal práva podať odvolanie v celom rozsahu. Vzhľadom na skutočnosť, že účastníci sa po vyhlásení rozsudku vzdali práva podať odvolanie, odvolanie účastníkov bude právne neúčinné a rozsudok nadobudne právoplatnosť dňom doručenia poslednému z nich. Ak povinný dobrovoľne nesplní, čo mu ukladá vykonateľné rozhodnutie v časti, ktorým bola upravená peňažná povinnosť, oprávnený môže podať návrh na vykonanie exekúcie podľa Exekučného poriadku. Ak povinný dobrovoľne nesplní, čo mu ukladá vykonateľné rozhodnutie v časti, v ktorej bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na nariadenie výkonu rozhodnutia podľa § 370 a nasl. CMP.

